Дадатак 22

**АСАБЛІВАСЦІ АРГАНІЗАЦЫІ АДУКАЦЫЙНАГА**

**ПРАЦЭСУ ПРЫ ВЫВУЧЭННІ ВУЧЭБНАГА ПРАДМЕТА**

**«АСНОВЫ БЯСПЕКІ ЖЫЦЦЯДЗЕЙНАСЦІ»**

**1. Вучэбныя праграмы**

У 2024/2025 навучальным годзе пры вывучэнні вучэбнага прадмета «Асновы бяспекі жыццядзейнасці» выкарыстоўваюцца наступныя вучэбныя праграмы:

|  |  |  |  |  |
| --- | --- | --- | --- | --- |
| Клас | II | III | IV | V |
| Год зацвярджэння вучэбнай праграмы | 2023 | 2024 | 2023 | 2023 |

**Звяртаем увагу**, што ў вучэбную праграму па вучэбным прадмеце «Асновы бяспекі жыццядзейнасці» для III класа ўключаны пытанні: аб уплыве наркотыкаў на здароўе і паводзіны чалавека, аб прафілактыцы шкодных звычак.

Усе вучэбныя праграмы размешчаны на нацыянальным адукацыйным партале:

*<https://adu.by/>* [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)*;*

[*https://adu.by/*](https://adu.by/) [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. V–XI класы / Асновы бяспекі жыццядзейнасці*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/osnovy-bezopasnosti-zhiznedeyatelnosti.html)*.*

**2. Вучэбныя выданні**

Да 2024/2025 навучальнага года выдадзены новыя вучэбныя выданні:

**для вучняў:**

Аброськіна, Т. Ю. Асновы бяспекі жыццядзейнасці : вучэб. дапам. для 2 кл. устаноў адук., якія рэал. навуч. адукац. праграмы агульнай сярэдняй адукацыі, з беларус. мовай навучання і выхавання / Т. Ю. Аброськіна, Л. А. Аднавол, Л. Ф. Кузняцова. – Мінск : Адукацыя і выхаванне, 2024.

Аброськина, Т. Ю. **Основы безопасности жизнедеятельности**: учебное пособие для 2 кл. учр. образования, реал. образ. программы общ. сред. образования, с рус. яз. обучения и воспитания / Т. Ю. Аброськина, Л. Ф. Кузнецова, Л. А. Одновол. – Минск : Адукацыя i выхаванне, 2024;

У вучэбным дапаможніку:

прадстаўлена сістэма паняццяў, азначэнняў, правілаў для фарміравання ў вучняў вопыту бяспечных паводзін;

уключаны розныя сітуацыйныя задачы, практыкаванні-трэнінгі, якія дазваляюць мадэляваць сітуацыі і дэманстраваць прыклады бяспечных паводзін;

уведзены заданні па рабоце з малюнкамі і схемамі, памяткамі, якія прадугледжваюць праблемны дыялог і аналіз сітуацый; дыдактычныя гульні, накіраваныя на замацаванне вывучанага матэрыялу і алгарытмаў бяспечных паводзін;

прадугледжаны заданні для работы ў парах і групах;

**для настаўнікаў:**

Аброськіна, Т. Ю. Асновы бяспекі жыццядзейнасці ў 2 класе : вучэб.-метад. дапам. для настаўнікаў устаноў адукацыі, якія рэал. навуч. адукац. праграмы агульнай сярэдняй адукацыі, з беларус. мовай навучання і выхавання / Т. Ю. Аброськіна, Л. А. Аднавол, Л. Ф. Кузняцова. – Мінск : Адукацыя і выхаванне, 2024.

Аброськина, Т. Ю. Основы безопасности жизнедеятельности во 2 классе : учебно-методическое пособие для учителей учр. образования, реал. образ. программы общ. сред. образования, с рус. яз. обучения и воспитания / Т. Ю. Аброськина, Л. Ф. Кузнецова, Л. А. Одновол. – Минск : Адукацыя і выхаванне, 2024;

У вучэбна-метадычным дапаможніку:

па кожным раздзеле вучэбнай праграмы вызначаны мэты і задачы, плануемыя вынікі вучэбнай дзейнасці (прадметныя, метапрадметныя, асобасныя), якія павінны быць дасягнуты па выніках засваення матэрыялу раздзела;

прадстаўлены метадычныя рэкамендацыі па правядзенні вучэбных заняткаў; метадычныя распрацоўкі вучэбных заняткаў (урокаў) з выкарыстаннем новага вучэбнага дапаможніка.

Пры арганізацыі адукацыйнага працэсу рэкамендуецца таксама выкарыстоўваць электроннае вучэбнае выданне:

Кузнецова, Л. Ф. Путешествуем без опасности : электронное учебное издание / Л. Ф. Кузнецова. – Минск : Национальный институт образования, 2023.

Электронныя версіі вучэбных дапаможнікаў размешчаны на нацыянальным адукацыйным партале:

*<https://adu.by/>*  [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)*;*

[*https://adu.by/*](https://adu.by/) [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. V–XI класы / Асновы бяспекі жыццядзейнасці*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/osnovy-bezopasnosti-zhiznedeyatelnosti.html)*.*

Рэкамендацыі па рабоце з новымі вучэбнымі дапаможнікамі размешчаны на нацыянальным адукацыйным партале: [*https://adu.by/*](https://adu.by/) [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)*.*

Інфармацыя аб вучэбна-метадычным забеспячэнні адукацыйнага працэсу па вучэбным прадмеце «Асновы бяспекі жыццядзейнасці» размешчана на нацыянальным адукацыйным партале:

[*https://adu.by/*](https://adu.by/) [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)*;*

[*https://adu.by/*](https://adu.by/) [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. V–XI класы / Асновы бяспекі жыццядзейнасці*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/osnovy-bezopasnosti-zhiznedeyatelnosti.html)*.*

**3. Асаблівасці арганізацыі адукацыйнага працэсу**

Навучанне вучняў асновам бяспекі жыццядзейнасці, згодна з тыпавым вучэбным планам агульнай сярэдняй адукацыі, зацверджаным пастановай Міністэрства адукацыі Рэспублікі Беларусь, ажыццяўляецца: у ІІ–V класах – на вучэбных занятках па вучэбным прадмеце «Асновы бяспекі жыццядзейнасці», у VІ–VІІІ класах – на факультатыўных занятках.

Пры арганізацыі адукацыйнага працэсу па вучэбным прадмеце «Асновы бяспекі жыццядзейнасці» настаўнік **абавязаны кіравацца патрабаваннямі вучэбных праграм**, на аснове якіх ён распрацоўвае каляндарна-тэматычнае і паўрочнае планаванне з улікам рэальных умоў навучання і выхавання ў канкрэтным класе. Вучэбна-метадычнае забеспячэнне па вучэбным прадмеце, якое выкарыстоўваецца настаўнікам, павінна быць накіравана на дасягненне адукацыйных вынікаў, зафіксаваных у вучэбных праграмах.

У вучэбных праграмах змяшчаюцца пералікі тэрмінаў і паняццяў, якія падлягаюць абавязковаму засваенню, а таксама патрабаванні да адукацыйных вынікаў вучняў. Не дапускаецца прад'яўленне да вучняў патрабаванняў, якія не прадугледжаны вучэбнымі праграмамі.

Ва ўстановах агульнай сярэдняй адукацыі, размешчаных на тэрыторыі радыяцыйнага забруджвання, дадаткова праводзяцца заняткі па радыяцыйнай бяспецы ў рамках вучэбнай праграмы факультатыўных заняткаў «Асновы радыяцыйнай бяспекі» для I–IX класаў, зацверджанай пастановай Міністэрства адукацыі Рэспублікі Беларусь ад 15.07.2020 № 198. Вучэбная праграма разлічана на 16 гадзін у I–IV класах (па 4 гадзіны на год у кожным класе) і на 40 гадзін у V–IX класах (па 8 гадзін у кожным класе). Заняткі па радыяцыйнай бяспецы запісваюцца ў класным журнале на асобнай старонцы.

Вучэбная праграма факультатыўных заняткаў «Асновы радыяцыйнай бяспекі» размешчана на нацыянальным адукацыйным партале:

[*https://adu.by/*](https://adu.by/) [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)*;*

[*https://adu.by/*](https://adu.by/) [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. V–XI класы / Асновы бяспекі жыццядзейнасці*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/osnovy-bezopasnosti-zhiznedeyatelnosti.html)*.*

Пры арганізацыі працэсу навучання асновам бяспекі жыццядзейнасці ў дадатак да нарматыўных прававых актаў у сферы адукацыі варта **кіравацца наступнымі нарматыўнымі прававымі дакументамі**:

Указам Прэзідэнта Рэспублікі Беларусь ад 28.11.2005 № 551 «Аб мерах па павышэнні бяспекі дарожнага руху» (са зменамі і дапаўненнямі, прадугледжанымі Указам Прэзідэнта Рэспублікі Беларусь ад 31.07.2023 № 240);

Дырэктывай Прэзідэнта Рэспублікі Беларусь ад 11.03.2004 № 1 «Аб мерах па ўмацаванні грамадскай бяспекі і дысцыпліны» (рэд. ад 12.10.2015 № 420);

Законам Рэспублікі Беларусь ад 27.11.2006 № 183-З «Аб грамадзянскай абароне» (рэд. ад 17.07.2020 №50-З);

Законам Рэспублікі Беларусь ад 15.06.1993 № 2403-XII «Аб пажарнай бяспецы» (рэд. ад 04.01.2021 № 74-З);

Законам Рэспублікі Беларусь ад 05.05.1998 № 141-З «Аб абароне насельніцтва і тэрыторый ад надзвычайных сітуацый прыроднага і тэхнагеннага характару» (рэд. ад 17.07.2020 № 50-З);

Законам Рэспублікі Беларусь ад 05.01.2008 № 313-З «Аб дарожным руху» (рэд. ад 29.12.2023 №329-З);

Канцэпцыяй забеспячэння бяспекі дарожнага руху, зацверджанай пастановай Савета Міністраў Рэспублікі Беларусь ад 22.05.2023 № 329;

Комплексам мер па павышэнні бяспекі дарожнага руху ў Рэспубліцы Беларусь «Добрая дарога» на 2019-2025 гады, зацверджаным пратаколам пасяджэння пастаяннай камісіі па забеспячэнні бяспекі дарожнага руху пры Савеце Міністраў Рэспублікі Беларусь №33/25пр ад 19.12.2018 (рэд. ад 29.12.2023 № 982);

Правіламі аўтамабільных перавозак пасажыраў, зацверджанымі пастановай Савета Міністраў Рэспублікі Беларусь ад 30.06.2008 № 972 (рэд. ад 12.12.2023 № 873);

Пастановай Савета Міністраў Рэспублікі Беларусь ад 10.04.2001 № 495 «Аб Дзяржаўнай сістэме папярэджання і ліквідацыі надзвычайных сітуацый» (рэд. ад 9.01.2023 № 13);

Канцэпцыяй інфармацыйнай бяспекі Рэспублікі Беларусь, зацверджанай пастановай Савета Бяспекі Рэспублікі Беларусь ад 18.03.2019 № 1;

Правіламі аховы жыцця людзей на водах Рэспублікі Беларусь, зацверджанымі пастановай Савета Міністраў Рэспублікі Беларусь ад 18.07.2023 № 543.

Звяртаем увагу на тое, што ў адпаведнасці з Указам Прэзідэнта Рэспублікі Беларусь ад 18.04.2022 № 145 «Аб удасканаленні арганізацыі дарожнага руху» змененыя Правілы дарожнага руху патрабуюць стараннага тлумачэння іх вучням на занятках па вучэбным прадмеце «Асновы бяспекі жыццядзейнасці» і ў пазаўрочнай дзейнасці. На нацыянальным адукацыйным партале размешчаны *Рэкамендацыі для педагагічных работнікаў па растлумачэнні вучням новаўвядзенняў у Правілах дарожнага руху, якія ўступілі ў сілу 27 кастрычніка 2022 года* *(*[*https://adu.by/*](https://adu.by/) [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Метадычныя рэкамендацыі, указанні*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/metodicheskie-rekomendatsii-ukazaniya.html)*).*

Па меркаванні настаўніка вучні могуць весці адзін рабочы сшытак у клетку (для запісаў на ўроку).

**Дамашнія заданні** па вучэбным прадмеце «Асновы бяспекі жыццядзейнасці» не прадугледжаны.

З мэтай фарміравання ў вучняў самазахоўных і адказных паводзін неабходна на вучэбных занятках акцэнтаваць увагу на няўхільным выкананні правілаў дарожнага руху. Пры гэтым мэтазгодна выкарыстоўваць вучэбныя фільмы і іншыя матэрыялы, узгодненыя з ГУДАІ МУС Рэспублікі Беларусь, і размешчаныя на сайце Міністэрства ўнутраных спраў Рэспублікі Беларусь у раздзеле ГУДАІ МУС «Міліцыя-дзецям»: [*http://pdd.by/*пдр-для-дзяцей](http://pdd.by/пдр-для-дзяцей).

Ва ўстановах адукацыі неабходна праводзіць тлумачальную работу, накіраваную на мінімізацыю наступстваў траўміруючых фактараў, якія ўзнікаюць пры выкарыстанні вучнямі сродкаў персанальнай мабільнасці (электрасамакатаў, сігвеяў, скейтбордаў), цюбінгаў, батутаў.

На вучэбных занятках мэтазгодна выкарыстоўваць метад мадэлявання сітуацый, у якіх могуць апынуцца вучні ў паўсядзённым жыцці. Стварэнне і даследаванне мадэлей рэальнага жыцця, рашэнне сітуацыйных задач, складанне схем, інструкцый, алгарытмаў бяспечных паводзін дазваляюць вучням адэкватна ўспрымаць навакольны свет, распазнаваць небяспечныя і надзвычайныя сітуацыі і правільна дзейнічаць у выпадку іх узнікнення. Пры гэтым абавязковай умовай з'яўляецца шматразовае (у розных формах) паўтарэнне дзеянняў, якія імітуюць бяспечныя паводзіны на вуліцы, у двары, у доме (кватэры), школе з мэтай выпрацоўкі звычкі выконваць вывучаныя правілы.

У рамках вучэбных заняткаў могуць быць праведзены гутаркі, накіраваныя на ахову непаўналетніх ад сексуальнага гвалту і эксплуатацыі, якія спрыяюць выпрацоўцы стратэгій дзеянняў у сітуацыях, якія пагражаюць жыццю, з прыцягненнем законных прадстаўнікоў вучняў, прадстаўнікоў грамадскіх арганізацый.

Ва ўсіх класах пры вывучэнні тэм аб крымінагенных небяспеках неабходна ўключаць матэрыял аб правілах паводзін пры пагрозе ўзнікнення тэрарыстычных актаў. Пры разглядзе гэтых пытанняў звяртаецца ўвага на спосабы паведамлення аб магчымай пагрозе тэрарыстычнага акта, а таксама на адміністрацыйную адказнасць за загадзя ілжывае паведамленне пра пагрозу тэрарыстычнага акта або надзвычайнай сітуацыі.

Прафілактычная работа па антынаркатычнай бяспецы павінна ажыццяўляцца планамерна і сістэматычна. Аднак у змест заняткаў па асновах бяспекі жыццядзейнасці **не павінны** ўключацца звесткі аб спосабах атрымання і выкарыстання наркатычных рэчываў, асаблівасцях іх уздзеяння і адчуванняў, якія ўзнікаюць пры іх ужыванні. Увагу вучняў варта канцэнтраваць на сацыяльных наступствах ужывання наркатычных рэчываў, курыльных сумесей, спайсаў.

Пры вывучэнні пытанняў прафілактыкі ўтапленняў ўвага вучняў акцэнтуецца на тым, што няшчасныя выпадкі адбываюцца як па прычыне парушэння правілаў паводзін на вадзе, так і з-за няўмення абыходзіцца з інвентаром для плавання.

У сувязі з такімі рэальнымі сітуацыямі, як няправільная эксплуатацыя электрасетак жылога фонду, павелічэнне паверхавасці новабудоўляў, павышэнне магутнасці ўключаных у сетку бытавых электрапрыбораў, асаблівае значэнне набываюць веды і ўменні па пажарнай бяспецы. Пры вывучэнні адпаведных тэм асаблівую ўвагу варта надаць бяспецы абыходжання з адкрытым агнём у населеных пунктах.

Пры вывучэнні пытанняў прафілактыкі траўматызму на чыгуначным транспарце ўвага вучняў акцэнтуецца на небяспецы карыстання навушнікамі і знаходжання на чыгуначных шляхах, важнасці выканання правілаў бяспечных паводзін на чыгуначным транспарце.

**Ацэнка вынікаў вучэбнай дзейнасці вучняў па вучэбным прадмеце «Асновы бяспекі жыццядзейнасці» ў ІІ–ІV класах** ажыццяўляецца на змястоўна-ацэначнай аснове без выстаўлення адзнак. Дыягностыка засваення вучэбнага матэрыялу для наступнай своечасовай ліквідацыі прабелаў у засваенні ведаў вучнямі праводзіцца ў розных формах: віктарына, тэставая работа, рашэнне сітуацыйных задач і інш.

Пры правядзенні прамежкавай атэстацыі, атэстацыі вучняў па выніках навучальнага года ў II–IV класах па вучэбным прадмеце «Асновы бяспекі жыццядзейнасці» выкарыстоўваюцца запісы «засвоіў(ла)», «не засвоіў(ла)». Прамежкавая атэстацыя па вучэбным прадмеце «Асновы бяспекі жыццядзейнасці» ў II–IV класах праводзіцца за паўгоддзе.

**Пры правядзенні бягучай, прамежкавай атэстацыі, атэстацыі па выніках навучальнага года ў V класе** па вучэбным прадмеце «Асновы бяспекі жыццядзейнасці», у адпаведнасці з Правіламі правядзення атэстацыі вучняў пры засваенні зместу адукацыйных праграм агульнай сярэдняй адукацыі, зацверджанымі пастановай Міністэрства адукацыі Рэспублікі Беларусь ад 11.07.2022 № 184 (глава 2, п.22), вучням выстаўляюцца адзнакі «залічана», «не залічана».

**Фарміраванне функцыянальнай адукаванасці вучняў сродкамі вучэбнага прадмета**

У 2024/2025 навучальным годзе застаецца актуальнай задача па фарміраванні ў вучняў функцыянальнай адукаванасці сродкамі вучэбнага прадмета «Асновы бяспекі жыццядзейнасці»: развіццё здольнасцей выкарыстоўваць веды, уменні і навыкі, якія набываюцца, для вырашэння шырокага дыяпазону жыццёвых задач у розных сферах дзейнасці, зносін і сацыяльных адносін.

Да 2024/2025 навучальнага года падрыхтавана серыя вучэбна-метадычных комплексаў (ВМК) факультатыўных заняткаў па фарміраванні функцыянальнай адукаванасці сродкамі праектнай дзейнасці. Поўны пералік ВМК размешчаны на нацыянальным адукацыйным партале па адрасе:

*<https://adu.by>/* [*Галоўная/ Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. V–XI класы / Вучэбна-метадычныя комплексы факультатыўных заняткаў па фарміраванні функцыянальнай адукаванасці вучняў*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/uchebno-metodicheskie-kompleksy-fakultativnykh-zanyatij-po-formirovaniyu-funktsionalnoj-gramotnosti-uchashchikhsya-v-xi-klassov.html)*.*

Кожны ВМК факультатыўных заняткаў уключае вучэбную праграму факультатыўных заняткаў, дыдактычныя матэрыялы (дапаможнік для вучняў) і метадычныя рэкамендацыі (дапаможнік для настаўнікаў).

Працэс фарміравання функцыянальнай адукаванасці патрабуе ад настаўніка выкарыстання метадаў і прыёмаў навучання, якія дазваляюць развіваць ініцыятыўную, самастойную і творча думаючую асобу:

камунікатыўны метад, які ўключае прыёмы: дыскусія, дэбаты, вусная прэзентацыя, публічнае выступленне, выказванне ўласнага пункту гледжання, інтэрв'ю і інш.;

эўрыстычны метад, які ўключае прыёмы: мазгавы штурм, знаходжанне аналогій, функцыянальны аналіз, эўрыстычныя назірання, эўрыстычныя пытанні і інш.;

метад праектаў, які ўключае прыёмы: вылучэнне гіпотэзы (меркавання), доказ вылучанай гіпотэзы (меркавання), працяг даследавання і інш.;

праблемны метад, які ўключае прыёмы: пастаноўка праблемы, стварэнне праблемнай сітуацыі, аналіз праблемнай сітуацыі, знаходжанне прычынна-выніковых сувязей, рашэнне праблемнай сітуацыі і інш.

Вядучая роля ў фарміраванні функцыянальнай адукаванасці адводзіцца заданням, у аснове якіх ляжаць розныя жыццёвыя сітуацыі. Падобныя заданні не маюць дакладнага алгарытму рашэння і не з'яўляюцца стандартнымі па сваёй сутнасці. Для іх выканання неабходна выкарыстоўваць міжпрадметныя веды і ўменні, універсальныя вучэбныя дзеянні, якія ўключаюць крытычнае і крэатыўнае мысленне, навыкі пошуку і перапрацоўкі інфармацыі.

У адукацыйны працэс мэтазгодна ўключаць заданні, накіраваныя на:

трактоўку вучнямі інфармацыі аб аб'екце, прадстаўленай у тэкставай або графічнай форме;

выдзяленне падобных і адрозных уласцівасцей вывучаемага аб'екта або з'явы;

устанаўленне падабенства (аналогіі) малавывучанага аб'екта з добра вядомым аб'ектам у форме гіпотэзы;

прымяненне прыёму мадэлявання;

фарміраванне ўменняў фармуляваць вывады на аснове наяўных даных;

знаходжанне шляхоў рашэння праблемных жыццёвых сітуацый;

пошук, знаходжанне, інтэрпрэтацыю, пераўтварэнне, ацэнку і крытычнае асэнсаванне інфармацыі і г. д.

**Рэалізацыя выхаваўчага патэнцыялу вучэбнага прадмета**

У 2024/2025 навучальным годзе актуальныя задачы па рэалізацыі ў адукацыйным працэсе выхаваўчага патэнцыялу вучэбнага прадмета «Асновы бяспекі жыццядзейнасці»: фарміраванне ў вучняў пачуцця патрыятызму, грамадзянскасці, павагі да гістарычнага мінулага, да стваральнай працы як галоўнай умовы развіцця беларускай дзяржавы. Рашэнне гэтых задач павінна быць звязана з дасягненнем вучнямі асобасных адукацыйных вынікаў, адлюстраваных у адукацыйных стандартах і вучэбных праграмах.

У ходзе вывучэння кожнай тэмы неабходна ствараць умовы для фарміравання ў вучняў каштоўнасных адносін да свайго здароўя і жыцця, выхавання такіх якасцей, як адказнасць за асабістую бяспеку і бяспеку навакольных, арганізаванасць, дысцыплінаванасць, уважлівасць, асцярожнасць, вытрымка, смеласць.

Пры падборы дыдактычнага матэрыялу да вучэбных заняткаў рэкамендуецца аддаваць перавагу такім практыкаванням і заданням, якія сваім зместам выхоўваюць у вучняў любоў да Радзімы, спрыяюць фарміраванню грамадзянскасці, нацыянальнай самасвядомасці, маральнай, экалагічнай культуры, культуры бяспечнай жыццядзейнасці.

З мэтай рэалізацыі выхаваўчага патэнцыялу вучэбнага прадмета «Асновы бяспекі жыццядзейнасці» рэкамендуецца выкарыстоўваць актыўныя формы навучання: гульнявыя метады, рашэнне сітуацыйных задач, практыкаванні-трэнінгі (на спецыяльна абсталяваных пляцоўках і аб'ектах); гутаркі, дыскусіі, апавяданні-прэзентацыі, чытанне і абмеркаванне мастацкіх твораў, дэманстрацыя фрагментаў мультыплікацыйных фільмаў і відэаматэрыялаў з наступным іх абмеркаваннем; аналіз малюнкаў, фатаграфій, плакатаў, тэматычнае маляванне, складанне гісторый і інш. Пры гэтым асаблівую ўвагу трэба надаваць развіццю культуры маўлення вучняў, фарміраванню паважлівых адносін да суразмоўцы, яго меркавання.

**Звяртаем увагу, што** пры правядзенні заняткаў па асновах бяспекі жыццядзейнасці неабходна выкарыстоўваць эфектыўныя формы ўзаемадзеяння з:

раённымі (гарадскімі) аддзеламі ўнутраных спраў, работнікамі праваахоўных органаў;

раённымі (гарадскімі) аддзеламі па надзвычайных сітуацыях, рэгіянальнымі аддзяленнямі грамадскага аб'яднання «Беларуская маладзёжная грамадская арганізацыя ратавальнікаў-пажарных»;

Рэспубліканскім дзяржаўна-грамадскім аб'яднаннем «Беларускае рэспубліканскае таварыства ратавання на водах» (АСВОД);

Рэспубліканскім дзяржаўна-грамадскім аб'яднаннем «Беларускае добраахвотнае пажарнае таварыства» і яго структурнымі падраздзяленнямі;

арганізацыямі і ўстановамі аховы здароўя.

**4. Дадатковыя рэсурсы**

Пры падрыхтоўцы да вучэбных заняткаў можна выкарыстоўваць наступныя інтэрнэт-рэсурсы:

[*https://eior.by*](https://eior.by) *–* адзіны інфармацыйна-адукацыйны рэсурс;

[*https://mchs.gov.by*](https://mchs.gov.by/) – сайт Міністэрства па надзвычайных сітуацыях Рэспублікі Беларусь у раздзеле «Цэнтр бяспекі МНС»;

[*https://www.youtube.com/c/mchsgovby112*](https://www.youtube.com/c/mchsgovby112) – YouTube-канал Міністэрства па надзвычайных сітуацыях Рэспублікі Беларусь;

[*https://www.youtube.com/watch?v=FILgPxyDcr0&list=PL6UfMc07JDjYGdh8ltwb\_Is6BkMsKXyFd&index=5*](https://www.youtube.com/watch?v=FILgPxyDcr0&list=PL6UfMc07JDjYGdh8ltwb_Is6BkMsKXyFd&index=5) – мультыплікацыйны серыял «Чароўная кніга» па правілах бяспекі;

[*https://mchs.gov.by/mobilnoe-prilozhenie-mchs-belarusi-pomoshch-ryadom/*](https://mchs.gov.by/mobilnoe-prilozhenie-mchs-belarusi-pomoshch-ryadom/) – мабільны дадатак «МНС Беларусі: дапамога побач»;

[*https://adu.by/*](https://adu.by/) [*Адукацыйны працэс 2024/2025 навучальны год / Агульная сярэдняя адукацыя / Вучэбныя прадметы V–XI класы / Асновы бяспекі жыццядзейнасці / Матэрыялы для арганізацыі мерапрыемстваў па навучанні асновам бяспекі жыццядзейнасці*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/osnovy-bezopasnosti-zhiznedeyatelnosti.html) – матэрыял для правядзення работы па папярэджанні выпадкаў траўміравання непаўналетніх на аб’ектах чыгункі**;**

[*https://kids.pomogut.by/*](https://kids.pomogut.by/)– бяспека ў сетцы Інтэрнэт*.*

**5. Арганізацыя метадычнай работы**

У 2024/2025 навучальным годзе для арганізацыі дзейнасці метадычных фарміраванняў настаўнікаў, якія выкладаюць вучэбны прадмет «Асновы бяспекі жыццядзейнасці», прапануецца адзіная тэма **«Павышэнне якасці адукацыі сродкамі вучэбнага прадмета “Асновы бяспекі жыццядзейнасці”, у тым ліку ў кантэксце фарміравання функцыянальнай адукаванасці вучняў»**.

**Мэта метадычнай работы**: удасканаленне прафесійнай кампетэнтнасці настаўніка па пытаннях фарміравання функцыянальнай адукаванасці вучняў.

Развіццё прафесійнай кампетэнтнасці настаўнікаў можа ажыццяўляцца праз работу метадычных фарміраванняў: школы маладога настаўніка, творчых і праблемных груп, школьнага, раённага (гарадскога) вучэбна-метадычнага аб'яднання настаўнікаў і інш. Дзейнасць метадычных фарміраванняў варта планаваць на аснове аналізу вынікаў метадычнай работы за папярэдні навучальны год, з улікам прадметна-метадычнага ўзроўню і кваліфікацыі настаўнікаў, іх прафесійных інтарэсаў, запытаў.

На жнівеньскіх прадметных секцыях настаўнікаў, якія выкладаюць вучэбны прадмет «Асновы бяспекі жыццядзейнасці», рэкамендуецца абмеркаваць наступныя пытанні:

1. Нарматыўнае прававое і навукова-метадычнае забеспячэнне адукацыйнага працэсу па вучэбным прадмеце «Асновы бяспекі жыццядзейнасці» ў 2024/2025 навучальным годзе.

2. Стварэнне бяспечных умоў арганізацыі адукацыйнага працэсу па вучэбным прадмеце «Асновы бяспекі жыццядзейнасці».

3. Новыя вучэбныя выданні па вучэбным прадмеце «Асновы бяспекі жыццядзейнасці».

4. Рэалізацыя выхаваўчага патэнцыялу заняткаў па вучэбным прадмеце «Асновы бяспекі жыццядзейнасці».

5. Аналіз вынікаў работы метадычных фарміраванняў настаўнікаў у 2023/2024 навучальным годзе. Планаванне работы метадычных фарміраванняў на 2024/2025 навучальны год.

На працягу навучальнага года на пасяджэннях метадычных фарміраванняў настаўнікаў, якія выкладаюць вучэбны прадмет «Асновы бяспекі жыццядзейнасці», рэкамендуецца разгледзець тэарэтычныя і практычныя аспекты фарміравання функцыянальнай адукаванасці вучняў, пытанні методыкі выкладання вучэбнага прадмета ў кантэксце разглядаемай тэмы з улікам наяўнага эфектыўнага педагагічнага вопыту настаўнікаў рэгіёна:

рэалізацыя выхаваўчага патэнцыялу вучэбнага прадмета «Асновы бяспекі жыццядзейнасці»;

формы, метады і прыёмы работы па фарміраванні функцыянальнай адукаванасці вучняў на вучэбных занятках па асновах бяспекі жыццядзейнасці;

праектная дзейнасць па асновах бяспекі жыццядзейнасці як сродак развіцця функцыянальнай адукаванасці вучняў;

фарміраванне функцыянальнай адукаванасці вучняў з дапамогай выкарыстання сітуацыйных заданняў пры засваенні зместу вучэбнай праграмы па вучэбным прадмеце «Асновы бяспекі жыццядзейнасці».

З мэтай забеспячэння ўмоў для развіцця прафесійнай кампетэнтнасці настаўнікаў у дзяржаўнай установе адукацыі «Акадэмія адукацыі» праводзяцца мерапрыемствы ў адпаведнасці з Рэспубліканскім каардынацыйным планам мерапрыемстваў дадатковай адукацыі педагагічных работнікаў *(*[*https://clck.ru/3AJ8HA*](https://clck.ru/3AJ8HA)*)*.